b'\n_START_ARTICLE_\nVelkasuhde\n_START_PARAGRAPH_\nVelkasuhde on henkil\xc3\xb6iden tai oikeushenkil\xc3\xb6iden v\xc3\xa4linen sidonnaisuus, jossa toinen osapuoli (velkoja) on oikeutettu saamaan toiselta (velalliselta) tietyn suorituksen. T\xc3\xa4llaiseen oikeussuhteeseen sis\xc3\xa4ltyy velallisen velvoite eli velka velkojaa kohtaan ja velkojan saamisoikeus velalliseen n\xc3\xa4hden. Velkoja voi oikeusj\xc3\xa4rjestyksen nojalla vaatia velalliselta suorituksen t\xc3\xa4ytt\xc3\xa4mist\xc3\xa4. Velkasuhde voi perustua yksipuoliseen sitoumukseen, kaksipuoliseen sopimukseen tai lakiin. Lakiin perustuva velkasuhde syntyy esimerkiksi silloin, kun joku aiheuttaa toiselle vahinkoa. Raham\xc3\xa4\xc3\xa4r\xc3\xa4isest\xc3\xa4 velkasuhteesta annetaan yleens\xc3\xa4 saamistodistus._NEWLINE_Velkasuhteeseen voi sis\xc3\xa4lty\xc3\xa4 vain yksi suoritusvelvoite ja sit\xc3\xa4 vastaava saaminen tai useita molemminpuolisia velvoitteita. Velkoja voi yleens\xc3\xa4 irrottautua velkasuhteesta luovuttamalla saamisen kolmannelle osapuolelle, mutta velallinen tarvitsee yleens\xc3\xa4 velkojan suostumuksen voidakseen siirt\xc3\xa4\xc3\xa4 velvoitteensa siirtoon suostuneen henkil\xc3\xb6n vastattavaksi. Velalliseen kohdistuva oikeudellinen vastuu sis\xc3\xa4lt\xc3\xa4\xc3\xa4 my\xc3\xb6s sen, ett\xc3\xa4 t\xc3\xa4ytetty\xc3\xa4\xc3\xa4n suorituksen virheellisesti tai j\xc3\xa4tetty\xc3\xa4\xc3\xa4n sen kokonaan t\xc3\xa4ytt\xc3\xa4m\xc3\xa4tt\xc3\xa4 h\xc3\xa4n voi joutua korvaamaan velkojan vahingon, tekem\xc3\xa4\xc3\xa4n uuden suorituksen tai taipumaan sopimuksen purkuun._NEWLINE_Yksinkertaisessa velkasuhteessa velallisen velvoitteena on maksaa velaksi saamansa raham\xc3\xa4\xc3\xa4r\xc3\xa4 ja mahdollinen korko velkojalle. Velkojalla on vastaava saamisoikeus velallista kohtaan. Usein samaan velkasuhteeseen sis\xc3\xa4ltyy useita suorituksia. Sopimuksessa sama osapuoli voi olla jonkin suorituksen osalta velallinen ja toisen osalta velkoja. Esimerkiksi kauppaan sis\xc3\xa4ltyy kaksi velvoitetta, toisaalta myyj\xc3\xa4n velvoite luovuttaa kaupan kohde ostajalle ja toisaalta ostajan velvoite maksaa kauppahinta myyj\xc3\xa4lle.'